Na osnovu člana 39. stav 7. Zakona o policiji („Službeni glasnik RS”, broj 6/16),

Vlada donosi

**UREDBU**

**o uniformi, oznakama i opremi policijskih službenika**

"Službeni glasnik RS", broj 27 od 22. marta 2017.

I. UVODNE ODREDBE

Član 1.

Ovom uredbom propisuju se delovi i izgled uniforme, oznake na uniformi, način nošenja uniforme, kao i druga oprema koju zadužuju i nose policijski službenici u statusu ovlašćenih službenih lica (u daljem tekstu: policijski službenici) i pripadnici vatrogasno-spasilačkih jedinica.

Uniforma za policijske službenike i pripadnike vatrogasno-spasilačkih jedinica ženskog pola, krojem i oblikom prilagođena je njihovom polu.

Član 2.

Na policijske službenike u statusu ovlašćenog službenog lica koji policijske poslove obavljaju u građanskom odelu, shodno se primenjuju odredbe o uniformi.

O vrsti i izgledu građanskog odela koje nose policijski službenici odlučuje rukovodilac organizacione jedinice.

Član 3.

Vrste uniforme su: redovna, interventna i svečana uniforma.

II. DELOVI UNIFORME

**Redovna uniforma**

Član 4.

Redovna uniforma policijskih službenika izrađuje se u teget boji, a pojedini delovi te uniforme i u drugoj boji.

**Osnovni delovi redovne uniforme**

Član 5.

Osnovni delovi redovne uniforme policijskih službenika policije opšte nadležnosti, saobraćajne policije, granične policije, dežurne službe, Specijalne antiterorističke jedinice, Žandarmerije (Komande i komande odreda), Jedinice za obezbeđenje određenih ličnosti i objekata, Policijske brigade, Odeljenja za stručno obrazovanje i obuku Sektora za ljudske resurse, i pripadnika vatrogasno – spasilačkih jedinica su: kačket, zimski kačket, majica kratak rukav, polo majica kratak rukav (svetlije plave boje), polo majica kratak rukav bele boje sa natpisom „saobraćajna policija”, polo majica dug rukav, rolka, košulja kratak rukav, košulja dug rukav, džemper, kraća jakna sa podjaknom, duža jakna (vetrovka), pantalone (letnje i zimske), suknja, kaiš, čarape, cipele, poluduboke cipele – patike sa gumenim đonom (letnje i zimske), čizme, rukavice, kišni mantil, pištaljka sa pletenicom u teget boji.

Osnovni delovi redovne (kamuflažno-maskirne) uniforme policijskih službenika Specijalne antiterorističke jedinice (u daljem tekstu: SAJ) su i: kombinezon (letnji – zimski), kombinezon vatro-otporan, jakna kratka, jakna duga, pantalone (letnje – zimske), košulja kratak rukav, košulja dugi rukav, majica kratak rukav, majica dug rukav, duks (sa kapuljačom), džemper, kačket, beretka šešir sa kamuflažnom mrežom, borbene rukavice, zimske rukavice, kaiš, fantomka kamuflažna – maskirna (zimska – letnja), zimska kapa, vunena potkapa, marama (kamuflažna), aktivni veš (termo odelo), čarape pamučne, kišna kabanica, komplet od vodootpornog materijala (goroteks), čizme (letnje – zimske), borbene patike, kamuflažni komplet za sneg, mamut odelo, termo čarape, navlaka za šlem, borbeni prsluk i opasač zeleni sa futrolom i dodacima.

Osnovni delovi redovne (kamuflažno-maskirne) uniforme policijskih službenika Žandarmerije su i: kombinezon, jakna kratka, jakna duga, pantalone, košulja kratak rukav, košulja dugi rukav, majica kratak rukav, majica dug rukav, duks (sa kapuljačom), džemper, kačket, beretka, šešir, zimske rukavice, kaiš, fantomka kamuflažna, zimska kapa, vunena potkapa, čarape pamučne, kišna kabanica, komplet od vodootpornog materijala (goroteks), čizme, borbene patike, kamuflažni komplet za sneg, navlaka za šlem, borbeni prsluk i opasač crni sa futrolom i dodacima.

Osnovni delovi redovne uniforme za policijske službenike Helikopterske jedinice su: pantalone, košulja – dug rukav, majica – kratak rukav, polo majica – kratak rukav, džemper sa rol kragnom, jakna, taktičke patike, čarape, kaiš, kačket, opasač sa futrolom i dodacima od balističkog platna.

Osnovni delovi redovne uniforme za rukovodioce Sektora za vanredne situacije (u crnoj boji) su: jakna kraća i duža, pantalone, termo uložak za pantalone, košulja, polo majica kratkog rukava, pamučna majica, džemper sa rol kragnom, radno zaštitni kombinezon, čarape, kačket, zimska kapa, rukavice, kaiš i taktička patika.

**Dodatni delovi redovne uniforme**

Član 6.

Dodatni delovi redovne uniforme su:

1) za motocikliste: motociklistički jednodelni i dvodelni kombinezon sa elementima zaštite, motociklističke čizme i motociklističke patike, motociklistička kaciga, potkapa za kacigu (moto potkapa) i motociklističke rukavice;

2) za policijske službenike konjičke jedinice prilikom jahanja: jahačke čizme, jahačke cipele sa čepsom, jahačke rukavice, jahačka bluza, jahačke pantalone, pelerina za jahače, zimska jahačka jakna, zimske jahačke pantalone, zimske rukavice, zimske cipele, zimska jahačka kabanica, interventna kaciga za jahanje;

3) za vodiče službenih pasa: radni prsluk, gumene čizme i radni kombinezon;

4) za Orkestar policije: šapka, bluza, pantalone, košulja dug rukav, košulja kratak rukav, cipele (sve u teget boji);

5) za policijske službenike koji obavljaju poslove na vodi:

(1) delovi uniforme koji se koriste u letnjim uslovima: kratke pantalone, duge pantalone od vodootpornog materijala i neopranske patike,

(2) delovi uniforme koji se koriste u zimskim uslovima: kombinezon od vodootpornog materijala, jakna sa uloškom i kragnom od vodootpornog materijala sa ugrađenom kapuljačom i pojasom za spasavanje, rukavice, vodonepropustljiva poluduboka patika od lakog materijala;

6) za policijske službenike koji obavljaju poslove na biciklu i na mopedu:

(1) za bicikliste: kratke pantalone i biciklističke rukavice,

(2) za policijske službenike koji obavljaju poslove na mopedu: pantalone, motociklističke rukavice i motociklistička kaciga;

7) za policijske službenike koji obavljaju poslove u ekstremno hladnim uslovima: ski jakna, ski pantalone, džemper sa rol kragnom, ski rukavice, kapa sa zaštitom za uši i ski čizme;

8) za policijske službenike SAJ i Žandarmerije: kratke pantalone, neopranske patike, motociklistička jakna (bluza), motociklističke rukavice, ski jakna, ski pantalone, džemper sa rol kragnom, ski rukavice, kapa sa zaštitom za uši i ski čizme;

9) za pripadnike vatrogasno-spasilačkih jedinica: jakna sa uloškom, pantalone sa i bez uloška, plitke i duboke cipele i džemper sa rol kragnom. Za pripadnike vatrogasno-spasilačkih jedinica koji obavljaju poslove održavanja vatrogasno-spasilačkih uređaja, sprava i opreme su: zaštitno obeležavajući delovi za određene namene - prsluk i kombinezon sa uloškom;

10) za sve pripadnike vatrogasno-spasilačkih jedinica: reflektujući prsluk i reflektujući vodootporni dvodelni komplet;

11) za policijske službenike: šlem, navlaka za šlem, opasač od balističkog platna sa pripadajućim dodacima (crne boje) a za pripadnike saobraćajne policije (bele boje), reflektujući prsluk i reflektujući vodootporni dvodelni komplet i

12) za policijske službenike granične policije koji koriste ATV vozila i to: kaciga za ATV vozilo, motociklističko jednodelno i dvodelno odelo prilagođeno ATV vozilu, zaštitne-motociklističke rukavice i potkapu za kacigu (moto potkapu).

**Interventna uniforma**

Član 7.

Interventna uniforma policijskih službenika i pripadnika vatrogasno-spasilačkih jedinica izrađuje se u boji i šarama u zavisnosti od potreba organizacionih jedinica.

**Osnovni delovi interventne uniforme**

Član 8.

Osnovni delovi interventne uniforme su: kačket, šešir, beretka, pletena kapa, potkapa, potkapa sa otvorima za oči, majica kratak rukav, jakna sa podjaknom, majica dugi rukav, polo majica kratak rukav, duks sa kapuljačom, košulja kratak rukav, košulja dugi rukav, prsluk, pantalone, kratke pantalone, komplet od vodonepropustljivog materijala, džemper sa rol kragnom, čarape, kombinezon, pelerina za kišu, vetrovka, rukavice, marama, pododelo – dvodelno termo (aktivni donji veš), borbene patike letnje i zimske, čizme letnje i zimske, kaiš, borbene rukavice, taktički prsluk.

Osnovni delovi interventne uniforme policijskih službenika kriminalističke policije, koji određene policijske poslove i po nalogu rukovodioca te organizacione jedinice obavljaju u uniformi su: kačket, pletena kapa, kapa sa prorezima, majica kratak i dugi rukav, košulja kratak i dugi rukav, duks, podpancirni duks, jakna, pantalone, kombinezon, komplet od vodonepropustljivog materijala, pelerina za kišu, rukavice, pododelo (dvodelno termo), taktička torbica, taktičke patike, čizme i kaiš.

Osnovni delovi interventne uniforme policijskih službenika SAJ su: kombinezon (letnji – zimski), kombinezon vatro otporan, jakna kratka, jakna duga (tri u jedan), pantalone (letnje – zimske), košulja kratak rukav, košulja dug rukav (Stryke „TDU” rapid shirt), majica kratak rukav, majica polo, duks (bez kapuljače), džemper, prsluk, beretka – crna, kačket, borbene rukavice, zimske rukavice, kaiš, potkapa sa prorezom za oči (letnja – zimska fantomka), zimska kapa, aktivni veš/termo odelo, čarape pamučne, čizme (letnje – zimske), borbene patike, opasač crni sa futrolom i dodacima i borbeni prsluk crni.

Osnovni delovi interventne uniforme pripadnika vatrogasno-spasilačkih jedinica su: bluza, pantalone, potkapa, taktička patika, šlem za rad na otvorenom prostoru i zaštitne rukavice, jakna, marama za zaštitu vrata, čizme, vatrogasni šlem i zaštitne rukavice.

**Dodatni delovi interventne uniforme**

Član 9.

Dodatni delovi interventne uniforme policijskih službenika: šlem, navlaka za šlem, kamuflažni komplet za sneg, taktička torbica i opasač od balističkog platna sa pripadajućim dodacima (crne boje).

Dodatni delovi interventne uniforme policijskih službenika kriminalističke policije su: šlem i navlaka za šlem, nož, opasač, futrola za oružje, futrola za službene lisice, pancir prsluk, taktički prsluk, nosač noćnog uređaja za šlem, aktivne vučije uši povezane sa vezom, zaštitna maska, borbene naočare, upadni vizir 4. zaštite, upadna balističke ploča – intruder, štitnici za laktove i kolena, taktička lampa sa laserom i ručna lampa.

Dodatni delovi interventne uniforme policijskih službenika SAJ su: šlem, zaštitne naočare, štitnici za laktove i kolena, pancirni prsluk, taktički prsluk, nož, futrola za službene lisice, ručna lampa.

Dodatni delovi interventne uniforme policijskih službenika Helikopterske jedinice su: letački kombinezon, letačka kožna jakna, letačka jakna, letački prsluk, letačke čizme, letačke patike, letačke rukavice i termo veš.

Dodatni delovi interventne uniforme za specijalističke regionalne timove Sektora za vanredne situacije su:

1) za rad i spasavanje na vodi: dvodelno termo odelo (neopren), suvo ronilačko odelo, ronilačka kapuljača, ronilačke čarape, termo pododelo, cipele sa drenažnim đonom, zaštitne termo rukavice, radni kombinezon sa termouloškom, šlem za rad na vodi i kabanica;

2) za spasavanje ugroženih lica iz ruševina: radni kombinezon sa termouloškom, taktičke rukavice, šlem za rad na otvorenom prostoru i nepromočivo dvodelno odelo;

3) za vozače motornih sanki: zaštitno odelo za zimske uslove, rukavice, čizme i kaciga;

4) za vozače ATV vozila: zaštitno odelo za zimske uslove, zaštitno odelo za letnje uslove, rukavice zimske, rukavice letnje, čizme i kaciga;

5) za obavljanje poslova zaštite od neeksplodiranih ubojnih sredstava: kratka jakna, duga jakna, pantalone, džemper sa rol kragnom, duboka cipela, nepromočivo dvodelno odelo, taktički prsluk, taktičke rukavice i

6) za vršenje uviđaja požara, havarija i akcidenata sa opasnim materijama: jakna, pantalone, košulja dugi rukav, duboke cipele, šlem, majica kratak rukav.

**Svečana uniforma**

Član 10.

Svečana uniforma policijskih službenika izrađuje se u teget boji, izuzev svečane uniforme policijskih službenika Orkestra policije koja se izrađuje u beloj boji.

Svečanu uniformu mogu da zaduže i policijski službenici koji policijske poslove obavljaju u građanskom odelu, o čemu odlučuje rukovodilac organizacione jedinice.

**Osnovni i dodatni delovi svečane uniforme**

Član 11.

Osnovni delovi svečane uniforme policijskih službenika policije opšte nadležnosti, saobraćajne policije, granične policije, Jedinice za obezbeđenje određenih ličnosti i objekata i pripadnika vatrogasno-spasilačkih jedinica su: šapka, beretka, kravata, bluza, mantil, pantalone, bela košulja dugi rukav, bela košulja kratak rukav, pulover, kaput, kaiš, čarape, bele rukavice, plitke cipele, akselbender, ešarpa i za policijske službenike ženskog pola: suknja i šešir.

Osnovni delovi svečane uniforme policijskih službenika SAJ su: šapka, mundir, pantalone, suknja, rukavice, pelerina, majica dugi rukav, bluza kratak rukav, majica kratak rukav, cipele, akselbender, ešarpa i dodatni delovi: sablja i paradni nož, a za rukovodioce SAJ su zimska i letnja i to: šapka – beretka, mundir, košulja bela, kravata, majica dugi rukav, pantalone, kaiš, mantil, pelerina, akselbender, ešarpa (svečani kaiš), crne cipele, crne čarape, bele rukavice, bluza kratak rukav, majica kratak rukav i pantalone.

Osnovni delovi svečane uniforme za policijske službenike Žandarmerije su: šapka, navlaka za šapku, beretka, bluza, jakna, majica sa kratkim rukavima, košulja sa kratkim rukavima, košulja sa dugim rukavima, kravata, džemper, pulover, pantalone, suknja, kaiš, čarape, plitke cipele sa gumenim đonom, čizme, rukavice, šal, vetrovka, mantil, kišni mantil, akselbender, ešarpa, pafna i bele rukavice.

Osnovni delovi svečano-paradne uniforme za policijske službenike organizacionih jedinica Žandarmerije su: šapka, beretka, svečana bluza – mundir, akselbender, ešarpa, pafna, pantalone, suknja, košulja sa ruskom kragnom, čarape, cipele sa gumenim đonom, čizme, bele rukavice i šinjel, a dodatni deo za oficire i podoficire je paradni nož, a za policijske službenike na komandnim dužnostima do nivoa zamenika komandira čete sablja.

Dodatni delovi svečane uniforme za policijske službenike konjičke jedinice čine dodatni delovi redovne uniforme i sablja.

Osnovni delovi svečane uniforme policijskih službenika Helikopterske jedinice su: šapka, bela košulja sa kratkim rukavima, bela košulja sa dugim rukavima, kravata, letnja bluza, letnje pantalone, zimska bluza, zimske pantalone, kaiš, cipele letnje-zimske, čarape, mantil sa uloškom, kišni mantil, bele rukavice, a dodatni deo je paradni bodež.

Član 12.

Standarde kvaliteta za uniforme propisuje ministar.

III. IZGLED UNIFORME

Član 13.

Skice i fotografije delova uniformi policijskih službenika i pripadnika vatrogasno-spasilačih jedinica, koje bliže opisuju njihov izgled, (Prilog 1) odštampane su uz ovu uredbu i čine njen sastavni deo.

IV. OZNAKE NA UNIFORMI

Član 14.

Oznake na uniformi policijskih službenika i pripadnika vatrogasno-spasilačkih jedinica su:

1) metalne oznake;

2) vezene oznake;

3) štampane fluoroscentne oznake.

Pored oznaka iz stava 1. ovog člana, za pripadnike vatrogasno-spasilačkih jedinica izrađuju se i silikonske oznake.

Član 15.

Metalne oznake izrađuju se od metala i u kombinaciji metala i veza na materijalu određenih delova uniforme i nose se isključivo na svečanoj uniformi.

Metalne oznake su: službena značka policijskih službenika i pripadnika vatrogasno-spasilačkih jedinica, značka na kapi, značke na reveru, pločica sa prezimenom, ešarpa, šnala za kravatu i oznake činova.

Član 16.

Vezene oznake izrađuju se tehnikom veza na materijalima određenih delova uniformi i nose se na redovnoj, interventnoj i svečanoj uniformi.

Vezene oznake su: službena značka policijskih službenika i pripadnika vatrogasno-spasilačkih jedinica, zastava Republike Srbije, natpis: „POLICIJA”, amblemi, značke na kapama, oznake činova i prezime sa ili bez ID broja.

Član 17.

Štampane fluoroscentne oznake izrađuju se posebnom tehnikom štampe na pojedinim osnovnim i dodatnim delovima redovne i interventne uniforme, koje se čičak trakom postavljaju na određeni deo uniforme.

Štampani fluoroscentni natpisi su: natpis: „POLICIJA” (ćiriličkim, a po potrebi i latiničkim pismom, na leđima, a po potrebi i na grudima određenih delova uniforme), natpis sa oznakom pripadnosti za pojedine organizacione jedinice ili linije rada i natpis skraćenice za pojedine organizacione jedinice.

Izgled metalnih, vezenih i fluoroscentnih oznaka (Prilog 2) odštampan je uz ovu uredbu i čini njen sastavni deo.

V. NAČIN NOŠENJA UNIFORME

Član 18.

Osnovne delove redovne uniforme policijski službenici i pripadnici vatrogasno-spasilačkih jedinica nose prilikom obavljanja redovnih poslova i zadataka, kao i drugih zakonom utvrđenih poslova koje odredi rukovodilac.

Osnovni delovi redovne uniforme nose se i kombinuju po sopstvenom izboru, u zavisnosti od vremenskih uslova, osim majice kratak rukav na kojoj nema oznaka u smislu ove uredbe ili ako rukovodilac organizacione jedinice ne odluči drukčije.

Kada se zadaci izvršavaju u patroli ili grupi, policijski službenici i pripadnici vatrogasno-spasilačkih jedinica nose jednoobraznu uniformu, o čemu se stara rukovodilac organizacione jedinice.

Dodatne delove redovne uniforme nose policijski službenici i pripadnici vatrogasno-spasilačkih jedinica prilikom obavljanja redovnih poslova i zadataka po odluci rukovodioca organizacione jedinice.

Član 19.

Uniforma mora biti uredna i čista.

Zabranjeno je prekrajanje i menjanje oblika delova uniforme, kombinovano nošenje uniforme i građanskog odela, kao i nošenje drugih oznaka osim propisanih ovom uredbom.

Činovi na redovnoj i svečanoj uniformi nose se na ramenom delu uniforme, a na interventnoj uniformi na sredini grudi.

Amblem pripadnosti se nosi na desnoj ruci, a zastava Republike Srbije na levoj ruci.

Patike sa gumenim đonom – poluduboke cipele nose se kao sastavni deo redovne uniforme, osim ako rukovodilac organizacione jedinice ne odluči drugačije.

Kačket i šapka nose se na glavi na takav način da obod suncobrana bude u visini obrva, tako da se značka na njoj jasno i nedvosmisleno vidi.

Beretka se nosi na glavi na takav način da značka na njoj bude u visini sredine levog oka.

Prilikom obavljanja određenih policijskih poslova dozvoljen je drugačiji način odevanja o čemu odlučuje rukovodilac organizacione jedinice.

Član 20.

Interventnu uniformu policijski službenici i pripadnici vatrogasno-spasilačkih jedinica nose prilikom izvršavanja posebnih bezbednosnih zadataka, a naročito: potraga i lišenja slobode učinilaca težih krivičnih dela, pregleda i pretresanja prevoznih sredstava, granične kontrole, obezbeđenja državne granice i prilikom sprovođenja i preduzimanja kompenzatornih mera, sprečavanja narušavanja i uspostavljanja javnog reda i mira narušenog u većem obimu, izvršavanja zadataka interventnih jedinica i patrola, obrade lica mesta krivičnih dela, učešća u vršenju uviđaja i drugih istražnih radnji na terenu, pregovaranja u kriznim situacijama, prilikom obavljanja poslova preventivne zaštite, izvođenja stručne obuke i taktičih vežbi i u drugim slučajevima kada odredi rukovodilac organizacione jedinice.

Način nošenja interventne uniforme određuje rukovodilac organizacione jedinice, ako ovom uredbom nije drukčije određeno.

Prilikom izvođenja obuke nose se delovi interventne uniforme koji odgovaraju vrsti i ciljevima obuke, a po odluci rukovodioca nadležnog za izvođenje obuke.

Određene osnovne delove interventne uniforme u crnoj boji nose policijski službenici Jedinice za obezbeđenje određenih ličnosti i objekata, koji obavljaju poslove pratioca, vozača, prethodnice i prilikom organizovanja kontra-diverzionih pregleda.

Dodatni deo interventne uniforme – kamuflažni komplet za sneg nose policijski službenici SAJ i Žandarmerije za aktivnosti u ruralnim sredinama i policijski službenici granične policije koji obavljaju poslove i zadatke na obezbeđenju državne granice.

Član 21.

Svečana uniforma nosi se na svečanim prijemima, dočecima, ispraćajima, akademijama, paradama i u drugim sličnim prilikama.

Svečanu – nastupnu uniformu u beloj boji nosi Orkestar policije prilikom službenih počasti, na koncertima, priredbama, svečanim smotrama, akademijama, paradama i drugim službenim nastupima.

Svečanu – eskortnu uniformu nose motociklisti prilikom motorizovane svečane pratnje i obezbeđivanja određenih ličnosti i čine je dodatni delovi redovne uniforme za motocikliste.

Član 22.

Policijski službenik koji se upućuje na rad u inostranstvo nosi uniformu policijskih službenika u slučajevima kada je to predviđeno međunarodnim sporazumom.

Redovnu, interventnu i svečanu uniformu policijski službenik iz stava 1. ovog člana može nositi u inostranstvu i na osnovu prethodne pisane saglasnosti nadležnih organa zemlje u koju se policijski službenik upućuje.

Prilikom prijema u diplomatsko-konzularnom predstavništvu Republike Srbije policijski službenik iz stava 1. ovog člana nosi svečanu uniformu.

VI. PRELAZNE I ZAVRŠNE ODREDBE

Član 23.

Do obezbeđivanja, odnosno davanja na upotrebu uniformi, oznaka i opreme koji su izrađeni u skladu sa odredbama ove uredbe, policijski službenici i pripadnici vatrogasno-spasilačkih jedinica dužni su da nose uniforme, oznake i opremu obezbeđenu, odnosno datu na upotrebu i izrađenu saglasno propisima koji su važili do dana stupanja na snagu ove uredbe.

Član 24.

Danom stupanja na snagu ove uredbe prestaju da važe Uredba o izgledu uniforme i oznaka policijskih službenika („Službeni glasnik RS”, broj 54/13) i Pravilnik o načinu nošenja uniforme policijskih službenika („Službeni glasnik RS”, broj 64/13).

Član 25.

Ova uredba stupa na snagu osmog dana od dana objavljivanja u „Službenom glasniku Republike Srbije”.

05 broj 110-2334/2017

U Beogradu, 17. marta 2017. godine

**Vlada**

Predsednik,

**Aleksandar Vučić,** s.r.

Prilozi

[Prilog 1 - Uniforme](http://www.pravno-informacioni-sistem.rs/SlGlasnikPortal/prilozi/Prilog_1_Uniforme.pdf&x-filename=true&regactid=422186&doctype=reg)

[Prilog 2 - Oznake](http://www.pravno-informacioni-sistem.rs/SlGlasnikPortal/prilozi/Prilog_2_Oznake.pdf&x-filename=true&regactid=422186&doctype=reg)